ภาคประชาชนบุกธปท.ติงขึ้นดอกเบี้ย
ตัวแทนสภาธรรมาภิบาล และประชาชน บุกธปท.ติงขึ้นดอกเบี้ย ส่งผลกระทบต่อประชาชน
9 ธ.ค. 2553

ตัวแทนสภาธรรมาภิบาล และประชาชน บุกธปท.ติงขึ้นดอกเบี้ย ส่งผลกระทบต่อประชาชน 
เมื่อเวลา 10.00น. นาง กมลพรรณ ชีวพันธุ์ศรี เลขาธิการ สภาธรรมาภิบาล และกลุ่มนักศึกษา ประชาชนจำนวนหนึ่งเดินทางมายัง สำนักงานใหญ่ ธนาคารแห่งประเทศไทย (ธปท.) เพื่อยื่นหนังสือทักท้วงการปรับขึ้นอัตราดอกเบี้ยนโยบายของธปท.จาก 1.75% เพิ่มเป็น 2% ในการประชุมคณะกรรมการนโยบายการเงิน(กนง.) เมื่อวันที่ 1 ธ.ค.ที่ผ่านมา ว่าการขึ้นดอกเบี้ยดังกล่าวส่งผลกระทบต่อประชาชนโดยรวมมาก โดยในส่วนของธปท.ได้ส่งน.ส.สิริธิดา พนมวัน ณ อยุธยา ผู้อำนวยการ สำนักสื่อสาร ธปท. เป็นตัวแทนมารับหนังสือร้องเรียน
นางกมลพรรณ กล่าวว่า การขึ้นดอกเบี้ยสร้างผลกระทบให้ประชาชนโดยรวมอย่างมาก และยังทำให้มีเงินทุนต่างประเทศไหลเข้ามาหากำไรส่วนต่างอัตราดอกเบี้ย และค่าเงินบาทมากขึ้น หากธปท.ปล่อยให้ค่าเงินบาทแข็งไปเรื่อยๆ โดยไม่มีมาตรการป้องกันค่าเงิน และควบคุมการไหลเข้าออกของเงินทุนต่างประเทศ เชื่อว่าเงินบาทอาจจะแข็งเพิ่มขึ้นจนธุรกิจในภาคส่งออกอยู่ไม่ได้ และทำให้ภาคอุสาหกรรมสูญเสียรายได้จากการส่งออกถึง 3 แสนล้านบาท ขณะที่คนฝากเงินกับธนาคารพาณิชย์กลับได้ดอกเบี้ยต่ำ คนกู้กลับกู้ดอกเบี้ยแพง จะได้ว่าประชาชนรับภาระหมด แต่ธนาคารได้กำไรจากดอกเบี้ยและค่าธรรมเนียม ที่สำคัญหากปล่อยให้เงินไหลเข้ามามากๆ อาจถูกต่างชาติโจมตีค่าเงินบาท หรือถูกเทขายเงินบาทจำนวนมากจนทำให้ค่าเงินอ่อนค่าลงมากได้ ในที่สุดเศรษฐกิจอาจต้องเผชิญวิกฤติเหมือนช่วงปี 2540 ๆได้ 
"ค่าเงินบาทแข็งค่าเร็วมากผิดปกติในช่วงที่ผ่านมา น่าจะมีสาเหตุสำคัญจากการขึ้นดอกเบี้ย 0.25% เพราะดอกเบี้ยไทยต่างจากดอกเบี้ยของสหรัฐฯ ในปัจจุบันที่ 0-0.25% มาก สหรัฐฯเขาไม่ขึ้นดอกเบี้ย เพราะเกรงกระทบต้นทุนการผลิตและราคาสินค้าอุปโภคบริโภค ฝรั่งเลยขนเงินมาลงทุนบ้านเรา ทั้งในตลาดหุ้น ตลาดพันธบัตร เพราะนักลงทุนเขากู้เงินดอกเบี้ยต่ำใกล้ศูนย์เปอร์เซ็นต์มากินส่วนต่าง 3-5% เงินเลยเข้ามามากขึ้น ค่าเงินบาทเลยแข็งค่าเร็ว ดังนั้นถ้าเป็นไปได้ธปท.ควรออกมาตรสกัดเงินทุนไหลเข้า และควรลดดอกเบี้ยลงทันที1% พร้อมกับส่วนต่างดอกเบี้ยลงด้วย"นางกมลพรรณกล่าว